Lyke in die gange, vlieë, bloed op die vloer en 'n oorweldigende stank is die gevolg van 'n sloerstaking by die Germiston-lykshuis in Gauteng | MedSure.co.za
Dr. Paul Morule, uitvoerende hoof van forensiese patologiedienste in Gauteng, het verlede week aan Rapport gesê hy is bewus van die probleem in Germiston. "Dit is 'n arbeidskwessie – dis nie dat die koelkamers nie werk of so iets nie."
'n Werknemer van forensiese patologiedienste by een van Gauteng se ander 11 lykshuise, wat om professionele redes anoniem wil bly, het aan Rapport gesê daar word in Germiston slegs twee lyke per dag "gesny", waar dit normaalweg tussen agt en 15 behoort te wees.
"Die lyke lê daar op die vloer, hulle stapel dit nie eens op mekaar nie, soms is daar plek op die 'panne', maar die werkers is te lui om die lyke op te tel. Die lyke gaan vars in en kom half ontbind uit. Hulle lê in die gange . . . daar is vlieë en die reuk is baie sleg," sê hy.
Volgens hom is dit 'n menseregteskending. "Dis steeds 'n mens al is hy dood." Daar lê volgens hom bloed op die vloere en yskaste se kompressors moet byna daagliks vervang word weens die werkers wat die yskaste bloot oop los.
Germiston is die besigste van die 11 lykshuise met sowat 3 000 lyke per jaar.
Jack Bloom, die DA se woordvoerder oor gesondheid in Gauteng, het gesê staatslykshuise word gekortwiek deur die hoë aantal gebreekte yskaste en arbeidsprobleme. "Agterstande is groot."
Lesego Masilo, 'n woordvoerder van die departement van gesondheid, het bevestig daar is 'n agterstand met lyke by dié fasiliteit.
Volgens haar was dit teen verlede week 18 volwassenes en 16 doodgebore babas. Daar word gebruik gemaak van ander geriewe in die omgewing om lyke te kom haal en te help met lykskouings. Masilo sê Gauteng het ses lykshuis-yskaste wat nie werk nie.